Το "**One**" είναι ένα τραγούδι του ιρλανδικού rock συγκροτήματος U2, το οποίο συμπεριλήφθηκε στον έβδομο δίσκο τους *Achtung Baby*, του 1991. Το τραγούδι κυκλοφόρησε και ως single, το 1992, και ήταν το τρίτο από τον εν λόγω δίσκο. Το single μπήκε στα αμερικανικά *Billboard Hot 100*, φτάνοντας έως και το νούμερο 10. Κατά τ' άλλα έφτασε στο νούμερο 1 των ιρλανδικών και των καναδικών charts, καθώς επίσης και στα Alternative Songs και Mainstream Rock, του *Billboard*. Στα βρετανικά charts έφτασε έως και το νούμερο 7.

Το τραγούδι γράφτηκε σε μία δύσκολη περίοδο για το συγκρότημα, καθώς κατά τη διάρκεια της ηχογράφησης του νέου τους τότε δίσκου, υπήρξαν διάφορες διαμάχες για την μετέπειτα πορεία τους. Κι ενώ το συγκρότημα ήταν κοντά στη διάλυση, κατάφερε μέσω των αυτοσχεδιασμών να γράψει το παραπάνω τραγούδι, το οποίο ξεκίνησε από συγχορδίες που έπαιζε στο στούντιο ο The Edge, με τους στίχους τελικά να τους γράφει ο Bono. Αργότερα, γυρίστηκαν και video clip για την προώθησή τους, όμως έπρεπε να φτάσουν στα τρία για να είναι ικανοποιημένοι. Το single που κυκλοφόρησε, κυκλοφόρησε για φιλανθρωπικούς λόγους, και συγκεκριμένα για την έρευνα του AIDS. Το 2005, οι U2, ηχογράφησαν ξανά το τραγούδι, εξ αιτίας της συνεργασίας του με την Mary J. Blige.

Το εν λόγω τραγούδι έγινε ένα από τα πιο γνωστά του συγκροτήματος και είναι ένα από τα πιο πολυπαιγμένα στις ζωντανές εμφανίσεις τους. Ήδη, από τη στιγμή της κυκλοφορίας του απέσπασε θετικές κριτικές, ενώ κατά καιρούς εμφανίζεται σε λίστες με τα καλύτερα τραγούδια όλων των εποχών, όπως στον κατάλογο του *Rolling Stone*, με τα 500 Σπουδαιότερα Τραγούδια όλων των εποχών, τοποθετώντας το στην 36η θέση. Πολλοί οργανισμοί χρησιμοποιούν το τραγούδι για να προωθηθούν, ενώ το κομμάτι ενέπνευσε και τον φιλανθρωπικό οργανισμό του Bono, ονόματι ONE Campaign. To 1995, το κομμάτι διασκευάστηκε από την Mica Paris, η οποία το κυκλοφόρησε και ως single, το οποίο κατάφερε να φτάσει στο νούμερο 24, των βρετανικών charts. Έχουν ακολουθήσει κι άλλες διασκευές, όπως του Τζόνι Κας, των REM και των Pearl Jam, μεταξύ άλλων.

Παραπομπές
----------

1. ↑  «Awards». AllMusic. Ανακτήθηκε στις 29 Δεκεμβρίου 2017.
2. ↑  «Chart History - Alternative Songs». Billboard. Ανακτήθηκε στις 29 Δεκεμβρίου 2017.
3. ↑  «U2». Οfficialcharts.com. Ανακτήθηκε στις 29 Δεκεμβρίου 2017.
4. ↑  McCormick 2006, σελίδες 216, 221.
5. ↑  Flanagan (1996), p. 55
6. ↑  McGee (2008), p. 145
7. ↑  Jaeger, Barbara (13 March 1992). «One Small Step for Mankind». *The Record*.
8. ↑  Morse, Steve (28 February 1992). «Yoko Ono's CD set serves up some surprises». *The Boston Globe*.
9. ↑  Wyman, Bill (29 November 1991). «Achtung Baby». *Entertainment Weekly* (94).. Ανακτήθηκε στις 2 May 2009.
10. ↑  «500 Greatest Songs of All Time: U2, 'One'». *Rolling Stone* (Special collectors edition). 2010. Αρχειοθετήθηκε από το πρωτότυπο στις 2017-11-19.. Ανακτήθηκε στις 2017-12-29.
11. ↑  Buston, Olly. «Bono's ONE Campaign - we do not waste money». *The Week*.
12. ↑  «U2 One Covers».

Βιβλιογραφία
------------

* Flanagan, Bill (1996), *U2 at the End of the World* (Paperback έκδοση), New York: Delta, ISBN 978-0-385-31157-1
* McGee, Matt (2008), *U2: A Diary*, London: Omnibus Press, ISBN 978-1-84772-108-2
* McCormick, Neil, επιμ.. (2006), *U2 by U2*, London: HarperCollins, ISBN 0-00-719668-7

Εξωτερικοί σύνδεσμοι
--------------------

* One Αρχειοθετήθηκε 2018-01-02 στο Wayback Machine. στο MetroLyrics.com
* Lyrics and list of performances at U2.com
* One στο YouTube